સૌરાષ્ટ્ર યુનિવર્સિટીના બાયો સાયન્સ ભવનના પ્રોફેસર ડો. નિલેશ પંચાલે તેમની ગાઈડશીપ હેઠળ પીએચ.ડી. કરી રહેલી છાત્રાની સતામણી કરી હોવા સબબની મળેલી ફરિયાદથી સમગ્ર વિશ્વવિદ્યાલયની આબરૂને ફરી એક વખત બટ્ટો લાગ્યો છે. આવી ઘટનાઓ સામે તપાસ કરવા યુજીસીની ગાઈડલાઈન પ્રમાણે સૌ. યુનિ.માં કાર્યરત સેક્સ્યુઅલ હેરેસમેન્ટ સેલના 8 પ્રતિનિધિઓ વચ્ચે આજે સાંજે મીટીંગ યોજાઈ હતી. જેમાં બન્ને પક્ષકારોની રજૂઆતોને આધારે તારણો મેળવી ધગધગતો રિપોર્ટ તૈયાર કરાયો હતો. આ રિપોર્ટ સોમવારે સાંજે અથવા મંગળવારે સવારે વાઈસ ચાન્સેલરને સુપ્રત કરવામાં આવશે તેમ સેલના અધ્યક્ષ ડો. નિતાબેન ઉદાણીએ જણાવ્યું હતું. નોંધનીય છે કે પીએચ.ડી. કરતી છાત્રાએ યુનિ.ને રજૂઆત કરી હતી કે પોતે જ્યારે થીસીસના કામ સબબ ગાઈડ ડો. નિલેશ પંચાલ પાસે જતા ત્યારે તેમના તરફથી સતામણી કરાતી હતી. આ અંગે વિદ્યાર્થિનીઓના પરિવાર તેમજ ગાઈડ વચ્ચે મુલાકાત થઈ ગઈ હતી. ત્યારે માફા-માફી થયા પછી પણ ગાઈડ દ્વારા તેમનું પીએચ.ડી. પૂરૂં કરાવવામાં આવ્યું નથી. સામે પક્ષે વિદ્યાર્થિનીનો આક્ષેપ ખોટો છે અને તેઓ કામ કરતા ન હોવાનો બચાવ ગાઈડ ડો. પાંચાલે કર્યો છે. આ મુદ્દે સેક્સ્યુઅલ હેરેસમેન્ટ સેલ દ્વારા મીટીંગ બાદ રિપોર્ટ તૈયાર કરાતા તેના આધારે કુલપતિ દ્વારા પગલાં લેવામાં આવશે.